Садзіце лясы  
*Максім Танк*

Садзіце лясы!

Садзіце лясы

Ва ўсе гадавіны,

Прыгоды, часы!

I саджанцам,

Як немаўлятам, зялёным

Давайце на хрэсьбінах

Гэтых імёны —

Імёны сваіх

Незабыўных бацькоў,

Імёны каханых,

Імёны сяброў.

Імёны падзей,

Што палаюць зарою,

Імёны авеяных

Славай герояў

I рознапляменных

Народаў, дзяцей,

Імёны сузор'яў

І нашых надзей.

Каб дрэвы і ранняй,

І позняй парой

Заўсёды шумелі

Над мірнай зямлёй.